Adjunkhoof vermoor toe hy siek meisie huis toe neemDr. Anton Diedericks. Foto: Facebook Dr. Anton Diedericks (57) is Dinsdagmiddag vermoor nadat hy ŉ siek leerling by haar huis gaan aflaai het. Zandra Duvenhage, hoof van die Academy Private School in Kuilsrivier in die Wes-Kaap, het gesê Diedericks, adjunkhoof by dié skool, het die leerling by haar ouerhuis in Mandalay gaan aflaai aangesien sy siek gevoel het. “Dit was nie een van sy pligte nie, maar dit wys net watter tipe mens hy was. Hy het hierdie laaste goeie daad uit eie inisiatief gedoen en het nie vir een van die ander personeellede gesê hy gaan dit doen nie, hoewel die leerlinge in die klas en die meisie se ouers daarvan geweet het.” Volgens konst. Noloyiso Rwexana, woordvoerder van die polisie, is die polisie omstreeks 13:10 na ŉ misdaadtoneel op die hoek van Dickensrylaan en Sierraweg in Mandalay ontbied. “Met die beamptes se aankoms op die toneel is ŉ man met ŉ skietwond aangetref.” Diedericks is vermoedelik tydens ŉ mislukte kaping doodgeskiet en die polisie ondersoek ŉ saak van moord. Niemand is al in hegtenis geneem nie. Duvenhage het gesê die skool is geskok en baie hartseer oor Diedericks se dood. “Hy was nie net ŉ geliefde onderwyser nie, maar ŉ pa-figuur vir baie van ons kinders.” Volgens Duvenhage het die skool berading gereël vir die kinders.